Document ID: 31999D0551

ΑΠΟΦΑΣΗ ΤΗΣ ΕΠΙΤΡΟΠΗΣ
της 6ης Αυγούστου 1999
περί τροποποιήσεως της απόφασης 1999/449/ΕΚ για μέτρα προστασίας όσον αφορά τη μόλυνση από διοξίνες ορισμένων προϊόντων ζωικής προέλευσης που προορίζονται για κατανάλωση από τον άνθρωπο ή τα ζώα
[κοινοποιηθείσα υπό τον αριθμό Ε(1999) 2692]
(Κείμενο που παρουσιάζει ενδιαφέρον για τον ΕΟΧ)
(1999/551/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 10 παράγραφος 4,
Εκτιμώντας:
(1) ότι οι βελγικές αρχές πρόσφατα έθεσαν υπό περιορισμούς και άλλα χοιροτροφεία και πτηνοτροφεία, ως επακόλουθο ερευνών·
(2) ότι από τις διαθέσιμες πλέον πληροφορίες υπάρχουν ενδείξεις ότι πιθανώς εκτέθηκαν σε μολυσμένες ζωοτροφές πουλερικά διαφορετικά από οικόσιτες όρνιθες·
(3) ότι φαίνεται αναγκαίο να θεσπιστεί προσωρινό ανώτατο επίπεδο για τα πολυχλωριωμένα διφαινύλια στο νωπό χοίρειο κρέας, βόειο κρέας και τα παράγωγα αυτών προϊόντα, εν αναμονή της άντλησης δεδομένων ώστε να διενεργηθεί επιστημονική αξιολόγηση·
(4) ότι οι διατάξεις για την υποβολή ορισμένων προϊόντων ζωικής προέλευσης σε δοκιμασίες ανίχνευσης διοξινών ή PCB θα πρέπει επίσης να εφαρμοσθούν για ζώντα ζώα και αυγά εκκόλαψης·
(5) ότι οι βελγικές αρχές αποφάσισαν να μην εκδίδουν πιστοποιητικά για το εμπόριο ή την εξαγωγή προς τρίτες χώρες με βάση τη δυνατότητα εντοπισμού της προέλευσης ή να μην επαληθεύουν την κατάσταση των φορτίων που βρίσκονται ήδη σε κράτη μέλη ή τρίτες χώρες, ζώντων ζώων, αυγών εκκόλαψης ή προϊόντων αυτών, μέχρι την 31η Αυγούστου 1999·
(6) ότι, λαμβανομένων υπόψη των δυσκολιών που παρουσιάστηκαν στο σύστημα εντοπισμού που χρησιμοποιείται στο Βέλγιο, φαίνεται ενδεδειγμένο να ανασταλεί προσωρινά, για προληπτικούς λόγους, η εφαρμογή για τα ζώα του βοείου και χοιρείου είδους και τα πουλερικά καθώς και για τα παράγωγα προϊόντα τους·
(7) ότι θα πρέπει να τροποποιηθεί αντιστοίχως η απόφαση 1999/449/ΕΚ της Επιτροπής, της 9ης Ιουλίου 1999, για μέτρα προστασίας όσον αφορά τη μόλυνση από διοξίνες ορισμένων προϊόντων ζωικής προέλευσης που προορίζονται για κατανάλωση από τον άνθρωπο ή τα ζώα(4)·
(8) ότι οι διατάξεις της παρούσας απόφασης θα πρέπει να επανεξεταστούν πριν από την 31η Αυγούστου 1999 προκειμένου να ληφθούν υπόψη οι εξελίξεις·
(9) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 1999/449/ΕΚ της Επιτροπής τροποποιείται ως εξής:
1. Το εισαγωγικό μέρος του άρθρου 1 παράγραφος 1 στοιχείο α) αντικαθίσταται από το ακόλουθο κείμενο: "Το Βέλγιο απαγορεύει τη διάθεση στην αγορά, συμπεριλαμβανομένης της διανομής στον τελικό καταναλωτή, την εμπορία και την εξαγωγή σε τρίτες χώρες των ακόλουθων προϊόντων που προορίζονται για κατανάλωση από τον άνθρωπο ή τα ζώα και τα οποία προέρχονται από πουλερικά, χοίρους και βοοειδή που έχουν εκτραφεί στο Βέλγιο από τις 15 Ιανουαρίου 1999."
2. Το άρθρο 1 παράγραφος 3 αντικαθίσταται από το ακόλουθο κείμενο: "Το Βέλγιο απαγορεύει τη διάθεση στην αγορά, την εμπορία και την εξαγωγή προς τρίτες χώρες ζώντων πουλερικών ή αυγών εκκόλαψης προερχόμενων από τα πουλερικά αυτά, και χοίρων και βοοειδών που εκτράφηκαν από τις 15 Ιανουαρίου 1999, εκτός εάν τα ζώα δεν έχουν εκτραφεί και τα αυγά δεν έχουν παραχθεί σε εκμεταλλεύσεις που έχουν τεθεί υπό περιορισμούς από τις βελγικές αρχές, ή εκτός εάν τα ζώα ή τα αυγά εκκόλαψης προέρχονται από ομοιογενή ομάδα και τα αποτελέσματα της ανάλυσης που διενεργήθηκε σε αντιπροσωπευτικά δείγματα των ζώων αυτών ή αυγών εκκόλαψης απέδειξαν ότι δεν έχουν μολυνθεί από διοξίνη ή ότι δεν περιέχουν PCB καθ' υπέρβαση των παρατιθέμενων στο παράρτημα Α μεγίστων επιπέδων."
3. Το άρθρο 2 παράγραφος 2 αντικαθίσταται από το ακόλουθο κείμενο: "Για τους σκοπούς των ενδοκοινοτικών εμπορικών συναλλαγών και των εξαγωγών προς τρίτες χώρες, το ενδεδειγμένο υγειονομικό πιστοποιητικό που συνοδεύει έκαστο φορτίο ζώντων πουλερικών και αυγών εκκόλαψης που προέρχονται από αυτά, καταγωγής Βελγίου, πρέπει να συνοδεύεται από επίσημη δήλωση υπογραφόμενη από την αρμόδια βελγική αρχή, όπως εμφαίνεται στο παράρτημα Γ της παρούσας απόφασης."
4. Το άρθρο 4 αντικαθίσταται από το ακόλουθο κείμενο: "Εφόσον το ζητήσει ένα κράτος μέλος ή μια τρίτη χώρα που παρέλαβε προϊόντα αναφερόμενα στο άρθρο 1 παράγραφος 1 στοιχείο α) ή ζώντα ζώα ή αυγά εκκόλαψης αναφερόμενα ή προϊόντα απαριθμούμενα στο άρθρο 1 παράγραφος 3, το Βέλγιο στο μέτρο που διαθέτει τις σχετικές πληροφορίες χορηγεί δήλωση για το καθεστώς της κτηνοτροφικής μονάδας προέλευσης του προϊόντος σύμφωνα με το εμφαινόμενο στο παράρτημα Ε υπόδειγμα."
5. Τα παραρτήματα Α έως Ε αντικαθίστανται από τα κείμενα του παραρτήματος της παρούσας απόφασης.
Άρθρο 2
Η παρούσα απόφαση θα επανεξετασθεί πριν την 31η Αυγούστου 1999, ιδίως με βάση τις πληροφορίες που θα υποβληθούν από τις βελγικές αρχές.
Εν αναμονή των αποτελεσμάτων της επανεξέτασης αυτής, το Βέλγιο πρέπει να εκδίδει μόνο πιστοποιητικά που προβλέπονται στο άρθρο 2 της απόφασης 1999/449/ΕΚ με βάση αναλυτικά αποτελέσματα και δεν θα εκδίδει τα πιστοποιητικά που προβλέπονται στο άρθρο 4 της απόφασης 1999/449/ΕΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 6 Αυγούστου 1999.

Labels: 17
20
0
6
18